**Unapređenje saradnje i razmjena iskustava u predmetima nasilja u porodici**

**Hotel Termag, Jahorina**

**20-21. jun 2019. godine**

Misija OSCE-a u Bosni i Hercegovini, u saradnji sa Centrima za edukaciju sudija i tužilaca u Federaciji BiH i Republici Srpskoj, finansirala je trening za sudije, tužioce iz oba entiteta te predstavnike MUP-ova Republike Srpske, Posavskog, Bosansko-podrinjskog i Srednjobosanskog kantona, kao i policije Brčko distrikta BiH.

Do plenarne sjednice održane krajem drugog dijela obuke, učesnici su bili podijeljeni u dvije grupe: učesnici iz FbiH su diskutovali o praksi u primjeni Zakona o zaštiti od nasilja u porodici (ZoZoNuP) u FBiH, dok su kolege iz RS-a govorili o svojim iskustvima sa pomenutim zakonom u RS-u, kao i o nacrtu Zakona o izmjenama i dopunama Zakona o zaštiti od nasilja u porodici RS. Pomenuti nacrt Zakona odustaje od propisivanja nasilja u porodici kao prekršaja čime se pravna kvalifikacija nasilja u porodici u RS usklađuje sa Istanbulskom konvencijom, koja definiše nasilje u porodici isključivo kao krivično djelo.

Diskusije po tačkama dnevnog reda, kao i prezentacije pripremljene i izložene od strane predavača/ica inače predstavnika/ca sudstva, tužilaštava i policije, pokazale su da, iako vlada veliki interes svih aktera uključenih u ovu problematiku, i dalje postoji puno prostora za poboljšanja. Isto se odnosi i na zakonska rješenja, ali i praksu u radu policije i tužilaštava. Mnogi su se složili da bi poboljšanje prvog, postepeno dovodilo i do poboljšanja rada policije pogotovo u dijelu koji se tiče zaštite žrtve. Pomenuti su i drugi faktori, kao što je nedovoljna osvještenost i nedostatak senzibiliteta, kako u pravosuđu, tako i u policiji, centrima za socijalni rad i uopšte u društvu.

Rad obje grupe, kao i zajednička sesija, bile se prožete izuzetno konstruktivnom diskusijom, primjerima iz prakse i razmjeni iskustava i savjeta. Iako su radile odvojeno, grupe su došle do skoro identičnih zaključaka, a u toku plenarne sjednice, kolege iz FBiH su podijelili svoja iskustva u sprovođenju Zakona i dali par konstruktivnih prijedloga svojim kolegama iz RS-a.

**Tokom grupnog rada i nakon plenarne sjednice, učesnici su došli do sljedećih zaključaka i preporuka:**

1. Nije potrebno pokretati prekršajni postupak i držati pretres za izricanje zaštitnih mjera po ZoZoNuP FBiH, pošto je ovaj zakon postupovni u isto vrijeme. Zaključeno je da su nedoumice u praksi vezane za pokretanje prekršajnog postupka za izricanje zaštitnih mjera možda izazvane odredbom člana 3. stav 2. ZoZoNuP FBiH, koja kaže da će prekršajno odjeljenje općinskog suda biti nadležno za postupanje. Prijedlog je da se riječi "prekršajno odjeljenje" brišu iz ove odredbe.
2. U skladu sa tim trebao bi da se formira poseban registar izrečenih zaštitnih mjera po ZoZoNuP FBiH koji bi bio odvojen od prekršajnog registra kako u sudovima tako i u policijskim upravama.
3. Mjera privremnog lišenja slobode i zadržavanja počinioca nasilja u porodici bi trebala da bude posebna mjera u cilju zaštite žrtve nasilja u porodici i s tim u vezi ne bi trebala da se sprovodi kao mjera lišenja slobode i zadržavanja kako je to predviđeno Zakonom o krivičnom postupku FBiH (čl. 153). Neophodno je izvršiti izmjenu ZoZoNuP FBiH (čl. 16. stav 2) i jasno precizirati cilj i sadržaj ove mjere.
4. Zaključeno je da izreka rješenja o izricanju zaštitnih mjera treba obavezno da sadrži i upozorenje o sankcijama koje su predviđene za nepoštivanje zaštitnih mjera.
5. Na nivou FBiH potrebno je odmah donijeti podzakonske akte koji bi dalje regulisali sprovođenje mjere obaveznog psihosocijalnog tretmana (čl. 14. ZoZoNuP FBiH).
6. U krivičnim predmetima treba pooštriti kaznenu politiku za počinioce ovog krivičnog djela.
7. Što se tiče poteškoća u istrazi i dokazivanju krivičnih djela nasilja u porodici dato je nekoliko bitnih preporuka policijskim službenicima i tužiocima od kojih se najbitnije odnose na najčešći problem u praksi, a to je slučaj kada žrtva iskoristi pravo privilegovanog svjedoka i odbije da svjedoči protiv počinioca (po čl. 97. ZKP FBiH).
8. S tim u vezi učesnici treninga su ocijenili kao veoma pozitivnu praksu Općinskog suda u Sarajevu[[1]](#footnote-1), po kojoj sud nalazi da zakonska odredba iz čl. 97.1 ZKP FBiH ima za cilj izbjegavanje remećenja porodičnih, krvnih i građanskih srodničkih odnosa, pa radi toga privilegovani svjedoci imaju pravo da odbiju svjedočenje, ali da se ova zaštita odnosi prvenstveno na građansku obavezu svjedočenja ali ne i na sadržaj onoga o čemu bi ta osoba svjedočila.
9. U toku glavnog pretresa u dijelu koji se odnosi na izvođenje dokaza, insistirati na prezentovanju svih dokaza, naročito materijalne prirode. S tim u vezi, a i u svjetlu pozitivne prakse Općinskog suda Sarajevo, potrebno je u toku istrage prikupiti što više dokaza koji bi potkrijepili sadržaj izjave svjedoka-oštećenog u slučaju da ova osoba odluči da iskoristi svoje pravo da odbije svjedočenje.
10. Organizovati obuke o nasilju u porodici za rukovodeći policijski kadar radi podrobnijeg razumijevanja specifičnosti krivičnih djela nasilja u porodici, te potreba policijskih službenika/ca koji se svakodnevno susreću sa nasiljem u porodici.
11. U slučajevima donošenja naredbe o nesprovodjenju istrage, obavezno je ulaganje pritužbe od strane policije u skladu sa ZKP-om.
12. Predložiti dopunu nacrta Zakona o izmjenama i dopunama Zakona o zaštiti od nasilja u porodici RS u smislu izmjene odredbe koja se odnosi na procjenu rizika na način da se u procjenu uključe i druge relevantne službe, naročito centri za socijalni rad.
13. Predložiti dopunu nacrta Zakona o izmjenama i dopunama Zakona o zaštiti od nasilja u porodici RS u smislu brisanja izraza ”nadležni sud u prekršajnom postupku” u članu 9. te članu 11. nacrta zakona.
14. U toku krivičnog postupka preduzeti sve mjere radi obezbjeđenja podnošenja imovinskopravnog zahtjeva te naglasiti obavezu tužioca u prikupljanju dokaza o imovinskopravnom zahtjevu.
15. Pokrenuti inicijativu pred VSTV-om o uvođenju posebne oznake za predmete nasilja u porodici u CMS sistemu radi obezbjeđenja hitnosti postupka te sistematičnijeg praćenja rada na ovim predmetima.
16. Učesnicima edukacije je preporučeno da koriste "Vodič za postupanje: nasilje u prodici" koji je objavila Atlantska incijativa i koji je dostupan na: [http://atlantskainicijativa.org//wp-content/uploads/Vodic\_u\_postupanju-nasilje\_u\_porodici.pdf](http://atlantskainicijativa.org/wp-content/uploads/Vodic_u_postupanju-nasilje_u_porodici.pdf)[http://atlantskainicijativa.org//wp-content/uploads/Vodic\_u\_postupanju-nasilje\_u\_porodici.pdfhttp://atlantskainicijativa.org//wp-content/uploads/Vodic\_u\_postupanju-nasilje\_u\_porodici.pdf](http://atlantskainicijativa.org/wp-content/uploads/Vodic_u_postupanju-nasilje_u_porodici.pdf)
17. Policijske uprave trebalo bi da formiraju posebne specijalističke timove ili barem odrede pojedine policijske službenike koji bi se specijalizovali u postupanju u predmetima nasilja u porodici.

1. Pogledati presudu Općinskog suda u Sarajevu br. 65 0 K 512554 15 K od 26.4.2016. godine. [↑](#footnote-ref-1)